กรุงเทพมหานคร ฉีดวัคซีนโควิด-19 ให้กลุ่มเสี่ยงย่านตลาดบางแคเพิ่มอีก 961 ราย
นายชวินทร์  ศิรินาค  รองปลัดกรุงเทพมหานคร เปิดเผยถึงผลการให้บริการฉีดวัคซีนโควิด-19 ให้แก่กลุ่มผู้สัมผัสเสี่ยงสูงย่านตลาดบางแคเพื่อควบคุมป้องกันการแพร่ระบาดของโรคเป็นการฉุกเฉิน วันนี้ 18 มีนาคม 2564  ซึ่งเป็นวันที่สองของการให้บริการด้วยหน่วยบริการฉีดวัคซีนเคลื่อนที่ (Mobile Unit) มีจำนวนผู้ลงทะเบียนคัดกรอง 1,000 คน ได้รับวัคซีน 961 คน ผู้ที่ไม่ได้รับการฉีดจำนวน 39 คน เนื่องจากมีข้อห้ามตามดุลพินิจของแพทย์  และพบผู้มีอาการไม่พึงประสงค์ 3 คน ซึ่งมีอาการไม่รุนแรง ทั้งนี้เมื่อรวม 2 วัน ได้ให้บริการฉีดวัคซีนไปแล้ว 1,666 คน  โดยยังคงให้บริการต่อเนื่องไปจนถึงวันที่ 21 มีนาคมนี้ ตั้งแต่เวลา 08.00 น. -18.00 น. ณ บริเวณตลาดสิริเศรษฐนนท์ เขตบางแค  เบื้องต้นสามารถให้บริการฉีดวัคซีนได้วันละ 1,000 คน และสามารถฉีดเพิ่มเติมได้ สำหรับผู้ที่ได้รับการฉีดในรอบนี้จะฉีดเข็มที่ 2 อีกครั้งช่วงวันที่ 7 - 11 เมษายน 2564